**Lisa 3 Riigimaja kodukord (Tallinna tn 18, Paide)**

1. **Eesmärk**

Riigimaja kodukord kehtestab ühised käitumisreeglid kõikidele hoone kasutajatele (sh teenistujatele), mis on vajalikud hoone ohutuks, säästvaks ja pikaajaliseks eesmärgipäraseks kasutamiseks.

1. **Mõisted**
	1. Teenistuja – kasutajaga töö- või teenistussuhtes olev töötaja või ametnik või muus sarnases õigussuhtes olev isik (sh praktikant), kelle töö- või teenistusülesannete täitmise koht asub hoones;
	2. Infotöötaja – riigimaja igapäevase toimimise eest hoolt kandev isik;
	3. Läbipääsukaart - alaline või ajutine läbipääsuvahend hoones liikumiseks;
	4. RKAS – Riigi Kinnisvara Aktsiaselts.
2. **Kontaktandmed**
	1. Riigimaja teenindamisega seotud küsimused ja infotöötaja – paide@riigimaja.ee;
	2. Hoone haldamisega (sh rikked, avariid) seotud küsimused - klienditugi@rkas.ee või telefon 605 0000.
3. **Turvalisus hoones**
	1. Hoones viibides tuleb lisaks sellele riigimaja kodukorrale juhinduda tulekahju korral tegutsemise plaanist (tutvustab asutus).
	2. **Hoones liikumine ja ohutusnõuded:**
		1. Hoones on tehniline ja videovalve. Valvesüsteemi logisid hoitakse alles 24 kuud, videosalvestusi säilitatakse vähemalt 30 päeva. Logidele ja/või salvestuste vaatamiseks/saamiseks tuleb pöörduda halduri poole. Videopilte näeb kohtukordnik (kohturuumid, välisvaade ja üldalad) ning infotöötaja (B ja C korpused ja välisvaade).
		2. Hoone on valvest maast esmaspäevast reedeti kella 07.00-22.00. Automaatse valvestuse ajal on teenistujatel ruumide kasutus võimalik üksnes RKAS sõlmitud erikokkuleppe alusel. Täpsem kirjeldus on leitav hoone sisekorraeeskirjast.
		3. Teenistuja teavitab hoones ilmnenud riketest, nt ukse mittesulgumisest, läbipääsusüsteemi (kaardilugeja) tõrgetest, tehnilise valvesüsteemi riketest jne, RKASi kliendituge telefonil 605 0000 või e-posti aadressil klienditugi@rkas.ee.
		4. Suure võimsusega elektriseadmeid (nt soojapuhur, radiaator, ventilaator jne) võib ühendada vooluvõrku kooskõlastatult kasutusse andjaga.
		5. Lahtist tuld ei tohi hoones kasutada.
		6. Tulekahju häirekellade rakendumise või tulekahju tunnuste avastamise korral tuleb juhinduda tulekahju korral tegutsemise plaanist ning teadustussüsteemi või muude sidekanalite kaudu või evakuatsioonijuhi suuliselt antavatest korraldustest.
		7. Esmaabivahendid asuvad infotöötaja juures C korpuse fuajees ja II korruse puhkeruumis märgistatud sahtlis.
		8. Lemmiklooma kaasavõtmisel tuleb arvestada teiste teenistujate ja külalistega. Vajadusel lepitakse tööalal kokku vastavad käitumisreeglid.
	3. **Läbipääsukaart:**
		1. Läbipääsukaardi väljastab infotöötaja, kui ei ole kokku lepitud teisiti. Kui läbipääsukaardi väljastab asutus, siis tuleb sellest informeerida infotöötajat.
		2. Läbipääsukaardi vastuvõtmisel kinnitab teenistuja kirjalikku taasesitamist võimaldavas vormis selle kätte saamist ning kohustub tagama kaardi säilimise.
		3. Hoonesse sisenedes ja sealt väljudes ning hoones liikudes avab teenistuja uksed talle väljastatud läbipääsukaardiga, registreerides nii oma liikumised kaardilugejas.
		4. Läbipääsukaardiga avatavad uksed peavad peale nende läbimist sulguma. Kui ust on vaja erandkorras avatuna hoida, veendub teenistuja, et uks saaks peale toimingute lõppemist suletud. Läbipääsukaardiga piiratud alale sisenedes veendub teenistuja, et koos temaga ei siseneks läbipääsukaarti mitteomav isik. Vajaduse korral suunab teenistuja läbipääsukaarti mitteomava isiku infotöötaja juurde.
		5. Läbipääsukaardi kaotamisest, vargusest, rikkumisest või selle muul viisil kasutamiskõlbmatuks muutumisest on teenistuja kohustatud esimesel võimalusel teavitama infotöötajat või asutust, kes korraldab kaardi sulgemise.
		6. Läbipääsukaardile ei ole lubatud kanda enda ega oma töökoha andmeid.
		7. Läbipääsukaart on isiklikuks kasutamiseks, selle andmine teistele isikutele ei ole lubatud.
		8. Alalised läbipääsukaardid väljastatakse teenistujatele, kelle alaline töö- või teenistuskoht asub hoones. Erisused tuleb kasutusse andjaga eelnevalt kokku leppida.
		9. Ajutised läbipääsukaardid väljastatakse hoone kasutajatele, kellel on vaja läbipääsukaarti ajutiselt ja kelle alaline töö- või teenistuskoht asub mujal. Ajutine läbipääsukaart tagastatakse infotöötajale igakordselt hoonest lahkumisel.
		10. Hoonet hooldavatel ja teenindavatel isikutel (nt ehitajad, kolijad, koristajad vm teenusepakkujad) on õigus hoonesse siseneda kooskõlastatult infotöötajaga ja kasutaja tööruumidesse kooskõlastatult kasutajaga.
	4. **Külaliste, klientide ja posti vastuvõtmine hoones:**
		1. Hoone fuajeesse on külalistel ja klientidel tööpäevadel vaba juurdepääs kokku lepitud lahtioleku aegadel.
		2. Külalisele või kliendile ei anta iseseisvaid läbipääsuõiguseid kasutaja tööruumidesse. Kui külaline või klient saabub hoonesse eelnevalt teenistujaga kooskõlastamata, võtab infotöötaja teenistujaga ühendust.
		3. Hoones viibivad külalised ja kliendid on vastu võtva teenistuja vastutusel. Tulekahju või muu erakorralise sündmuse korral tagab külalise või kliendi turvalise väljumise hoonest tema vastu võtnud teenistuja.
		4. Ametlikku posti ja saadetisi, mis on adresseeritud kasutajatele, võtab vastu infotöötaja. Teenistujate töö- või teenistusülesannete täitmisega mitteseotud saadetisi infotöötaja vastu ei võta.
4. **Ühiskasutuses ruumide ning parkla kasutuspõhimõtted:**
	1. Korruste nõupidamis- ja vestlusruumid on ette nähtud ametialaste kokkusaamiste jaoks ja broneeritavad Outlookis. Nõupidamise või ürituse ettevalmistamiseks, sh teenindamiseks, kogunemiseks ning hiljem ruumi esialgse paigutuse taastamiseks tuleb ruum broneerida piisava ajavaruga.
	2. Külaliste teenindamine on soovitatav viia läbi esimesel korrusel.
	3. Juhul, kui hoones toimub üritus, siis teenindava teenusepakkuja esindajat (nt catering, tehnikud jne) juhendab üritust korraldav teenistuja.
	4. Teenistuja kannab hoolt, et ühiseid ruume nagu klienditeenindusala, korruste nõupidamisruume, köögi- ja puhkeruume kasutatakse heaperemehelikult ja säästlikult. Ruumist lahkudes veendub teenistuja, et ruum on korras, tuled kustutatud, eemaldatud sinna kaasavõetud asjad, materjalid ja sööginõud.
	5. Kui plaanitava nõupidamise või ürituse tarbeks on vajalik ruumi sisustuse ümberpaigutamine ja sisustus seda võimaldab, organiseerib selle nõupidamise korraldaja. Nõupidamise lõppedes tuleb sisustuse esialgne paigutus taastada.
	6. Ruumides paikneva sisustuse, sealhulgas mööbli ümberpaigutamisest teistesse ruumidesse tuleb teavitada infotöötajat (v.a toolide liigutamine oma asutuse piires).
	7. Reklaammaterjali jagamine ja eksponeerimise asukoht avalikel aladel räägitakse eelnevalt läbi kasutusse andjaga.
	8. Ametisõidukite parkla asub Tallinna tn 18 hoone tagusel alal. Isiklike ja külaliste/klientide sõidukite parkimine ametisõidukite parklasse on keelatud.
5. **Suitsetamine** on lubatud hoonest väljaspool järgides tuleohutusalaseid nõudeid (mitte suitsetada akende all).
6. **Kodukorra reeglite täitmist** kontrollib infotöötaja, v.a kasutaja kasutuses olevates tööruumides, kus turvalisuse nõuete eest vastutab kasutaja.